"กิตติรัตน์"เชิญนิคมฯถกแนวทางฟื้นฟู
รองนายกฯเรียกผู้บริหารนิคมอุตสาหกรรมเจอน้ำท่วมหารือ24ต.ค.นี้เพื่อหารือแนวทางฟื้นฟู
23 ต.ค. 2554

รองนายกฯเรียกผู้บริหารนิคมอุตสาหกรรมเจอน้ำท่วมหารือ24ต.ค.นี้เพื่อหารือแนวทางฟื้นฟู
นายกิตติรัตน์ ณ ระนอง รองนายกรัฐมนตรีและรัฐมนตรีว่าการกระทรวงพาณิชย์  ได้เชิญผู้ประกอบอุตสาหกรรมของนิคมอุตสาหกรรมที่ได้รับความเสียหายจากเหตุอุทกภัยและผู้เกี่ยวข้อง เข้าร่วมประชุมหารือแนวทางกอบกู้และฟื้นฟูนิคมอุตสาหกรรม ในวันที่ 24 ต.ค.นี้  เพื่อสร้างความเชื่อมั่นและความมั่นใจแก่นักลงทุนว่านิคมอุตสาหกรรมดังกล่าวจะสามารถประกอบกิจการต่อไปได้โดยเร็ว 
ในการประชุมครั้งนี้ยังมี   นพ.วรรณรัตน์ ชาญนุกูล รัฐมนตรีว่าการกระทรวงอุตสาหกรรม  น.ส.อัญชลี ชวนิชย์ นายกสมาคมนิคมอุตสากรรมไทย  นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย และหน่วยงานที่เกี่ยวข้อง      
อย่างไรก็ตามในวันที่ 23 ต.ค. น.ส.ยิ่งลักษณ์ ชินวัตร นายกรัฐมนตรีได้เรียกหน่วยงานที่เกี่ยวข้องเพื่อหารือถึงมาตรการฟื้นฟูบูรณะผู้ประกอบการอุตสาหกรรมให้กลับมาดำเนินการผลิตโดยเร็วที่สุด ซึ่งมีข้อเสนอเบื้องต้นว่าให้สถาบันการเงินจัดเตรียมวงเงินให้เพียงพอกับความต้องการของผู้ประกอบการในการใช้ฟื้นฟูธุรกิจและระบบสาธารณูปโภค รวมทั้งประสานกับธนาคารพาณิชย์ให้ผ่อนปรนอัตราดอกเบี้ยพิเศษ เพื่อให้ผู้ประกอบการสามารถเข้าถึงเงินทุนได้อย่างราบรื่น
นอกจากนี้กระทรวงการคลังเสนอให้นำผลขาดทุนที่เกิดจากภัยน้ำท่วมครั้งนี้ไปลดหย่อนภาษีนิติบุคคลได้ยาวนานขึ้น สอดคล้องกับคณะกรรมการส่งเสริมการลงทุน(บีโอไอ)ที่เสนอให้ขยายเวลาในการให้สิทธิประโยชน์ทางภาษีกับผู้ประกอบการที่ได้รับผลกระทบ ตลอดจนยกเว้นภาษีบางประเภทเพื่อสนับสนุนให้การฟื้นฟูทำได้รวดเร็วยิ่งขึ้น  
นายกิตติรัตน์กล่าวว่า ในวันที่ 24 ต.ค.จะมีการหารือเพื่อลงรายละเอียดเกี่ยวกับมาตรการช่วยเหลือและฟื้นฟูทั้งระบบ ก่อนที่จะเสนอให้คณะรัฐมนตรี(ครม.)พิจารณาอนุมัติในที่ประชุมวันที่ 25 ต.ค.ต่อไป